b'\n_START_ARTICLE_\nUrpo Kuuskoski\n_START_PARAGRAPH_\nUrpo Akseli Kuuskoski, sukunimi vuoteen 1925 Lindholm (4. elokuuta 1905 Turku \xe2\x80\x93 25. toukokuuta 1982) oli suomalainen filosofian tohtori, yliopettaja ja oppikirjojen tekij\xc3\xa4._NEWLINE_Kuuskosken vanhemmat olivat asemap\xc3\xa4\xc3\xa4llikk\xc3\xb6 Axel Wilhelm Lindholm ja Walma Maria Kuuskoski. H\xc3\xa4n p\xc3\xa4\xc3\xa4si ylioppilaaksi 1924 ja valmistui filosofian kandidaatiksi ja maisteriksi 1925 sek\xc3\xa4 filosofian lisensiaatiksi ja tohtoriksi 1937._NEWLINE_Kuuskoski toimi Kadettikoulun matematiikan ja fysiikan opettajana 1928\xe2\x80\x931938, tytt\xc3\xb6normaalilyseon matematiikan, fysiikan ja kemian vanhempana lehtorina 1936\xe2\x80\x931952 sek\xc3\xa4 Helsingin normaalilyseossa matematiikan, fysiikan ja kemian yliopettajana 1952\xe2\x80\x931963 ja matematiikan yliopettajana vuodesta 1963 l\xc3\xa4htien._NEWLINE_Kuuskoski oli Suomen matematiikan ja fysiikan opettajien liiton sihteeri 1936\xe2\x80\x931952 ja puheenjohtaja vuodesta 1952. H\xc3\xa4n oli Matemaattisten aineiden aikakauskirjan p\xc3\xa4\xc3\xa4toimittaja vuodesta 1941.'